
Правила – К. Крънчева

Бъдете точни
Някои хора са известни с това, че винаги закъсняват за срещи. Други закъсняват по-рядко и обикновено поради непредвидени обстоятелства. Трети са винаги точни. Независимо от причината закъснението винаги прави лошо впечатление.
[bookmark: _GoBack]Когато разберете, че закъснявате, предупредете по телефона – все пак разполагате с мобилен телефон. Важно е да се обадите, не когато вече сте закъснели, а още когато стане ясно, че няма да се появите навреме. Ако не се обадите, това ще накара чакащия да се чуди какво става, а и ще остави впечатление у него, че не цените времето му. Когато най-сетне пристигнете, достатъчно е кратко да се извините за закъснението. Спестете си обясненията.
И все пак не забравяйте, че собственото време също е ценно. Ако ви се наложи да чакате повече от двадесет или тридесет минути, по-добре е да се извините с обяснението, че имате друг ангажимент и молите да се свържат с вас допълнително, за да насрочите нова среща.
Постъпете така и в случаите, когато всъщност не бързате за никъде – седенето и чакането ще ви изнервят, ще сте напрегнати, и дори след половинчасово чакане срещата да се състои, тя едва ли ще е много ползотворна.
Изключете звука на телефона
На бизнес среща, на делово или социално мероприятие, на обяд или вечеря правилото е задължително. Изключения се допускат само когато очаквате да ви се роди дете или имате тежко болен близък. Тогава оставете телефона си на вибрация. Разбира се, това не означава да го поставите върху масата или бюрото, защото час по час ще поглеждате към него. Освен това е добре още в началото на срещата да предупредите, че е възможно да се наложи да излезете за малко за неотложен разговор.
Ако сте забравили да изключите звука и телефонът звънне, наистина е най-добре да натиснете червената слушалка. А за да сте сигурни, че няма упорито да ви безпокоят отново, изключете напълно апарата.
Изберете правилното място
Когато се наложи да почакате в зала за преговори, обикновено ви канят да седнете. Изберете място, но избягвайте „председателското“. Можете да изчакате и прави до прозореца. Не се препоръчва да четете списания или фирмени брошури, както и да извадите от чантата си документи или тефтер, в който ще си водите записки по време на срещата. Това се прави, след като клиентът ви дойде и започнете деловата част от разговора.
Ако, докато чакате, ви предложат напитки, може да поискате вода. Пиенето на кафе и чай изисква повече внимание, а и с чаша кафе или чай пред себе си ще изглеждате прекалено свойски, което не е добре при бизнес контактите.
Как да се ръкуваме
Правилното ръкуване изисква да подадем ръка с пръстите, изпънати напред, и палеца нагоре. Ако присвием пръсти или не изпънем достатъчно палеца, със сигурност ще подадем само пръсти за ръкуване.
Друго важно условие е да приплъзнем дланта си в дланта на другия човек, докато изцяло я обхванем, т.е. да допрем свързващата част между палеца и другите пръсти на нашата ръка до неговата.
След това идва моментът на стискането на ръцете. Стиснете силно, но не прекалено. Разтърсете ръката си от лакътя, а не от дланта или от рамото, не повече от един-два пъти, и задръжте ръката на другия човек за около три секунди. След това я пуснете, независимо дали сте свършили с представянето или с поздравите.
Докато се ръкувате, не забравяйте да се усмихвате и да гледате човека в очите. Ръкувайте се винаги когато се запознавате с някого, за „добър ден“ и за „довиждане“ на среща с клиенти или партньори, както и с всички, с които общувате на бизнес или социални мероприятия.
В социалния етикет жената подава ръка първа, както и по-възрастната жена или мъж. В бизнес етикета няма значение кой подава ръка пръв, важното е да го направите.
Визитната картичка
При делови срещи и преговори, след като се представите и се ръкувате, е добре да подадете и визитната си картичка. Така партньорите ви ще могат да прочетат името – при запознаването то невинаги се чува добре. Това е особено важно при контакти с чужденци, за които е трудно да запомнят веднага българските имена.
Според правилата на бизнес етикета визитните картички не трябва да се вадят направо от джоба, а е добре предварително да бъдат поставени в кутийка. Никога не плъзгайте визитната си картичка по масата – това е израз на неуважение. Ако е необходимо, се изправете, идете до човека и му я подайте. Така със сигурност ще направите много по-добро впечатление. Подавайте картичката с дясната си ръка или с двете, но никога само с лявата.
Думи, думи, думи
Езикът непрекъснато се променя, в речта ни навлизат много думи, които отразяват промените в социалната и технологичната сфера. Независимо от това обаче е важно да говоритеграматически издържано, да се изразявате кратко и точно и да не използвате думи, които се приемат за жаргон в бранша ви.
Подбирайте внимателно речника си. От това професионалният ви имидж ще спечели. Ще направите различно и много по-добро впечатление, ако ползвате българските еквиваленти на чуждите думи.
По принцип хората, които говорят на родния си език, употребявайки масово думи от чужд език, правят това по две причини: или имат беден речник на собствения си език, или искат да демонстрират колко добре владеят чуждия език. Според тях, ако някой не ги разбере, вината е негова, а не тяхна. Отстрани подобно поведение определено прави лошо впечатление и може да отблъсне клиенти и партньори, вместо да спечели уважение.

Този документ е създаден в рамките на проект „Повишаване компетентността на съдии, съдебни помощници и съдебни служители 
от ВАС и административните съдилища”, Договор № 13-24-2/10.09.2013 г., финансиран от Оперативна програма 
„Административен капацитет”, съфинансирана от Европейския съюз чрез Европейския социален фонд. 

2
image1.png
cC®
* *
* 4 *

EBponeinckm cbio3 ONAK.EKcneptu B gencrene EBponelickm coumaneH ¢oHA
MHBecTMUMU B XopaTta





